b"\n_START_ARTICLE_\nJust Dance\n_START_SECTION_\nInforma\xc8\x9bii generale\n_START_PARAGRAPH_\n\xe2\x80\x9eJust Dance\xe2\x80\x9d a fost compus de Gaga \xc8\x99i Akon \xc3\xaempreun\xc4\x83 cu RedOne, care s-a ocupat \xc8\x99i de produc\xc8\x9bie. \xc3\x8entr-un interviu pentru revista Heat, c\xc3\xa2nt\xc4\x83rea\xc8\x9ba a explicat sursa de inspira\xc8\x9bie din spatele c\xc3\xa2ntecului: \xe2\x80\x9eEram foarte mahmur\xc4\x83. Am compus piesa \xc3\xaen 10 minute cu [produc\xc4\x83torul] RedOne. \xc8\x98i era prima oar\xc4\x83 c\xc3\xa2nd m\xc4\x83 aflam \xc3\xaentr-un studio din Hollywood. Cu camere imense, foarte curate, cu difuzoare gigantice\xe2\x80\x9d. Solista a scris \xe2\x80\x9eJust Dance\xe2\x80\x9d \xc3\xaen luna ianuarie a anului 2008 \xc8\x99i, potrivit ei, a fost \xe2\x80\x9eo munc\xc4\x83 grea \xc3\xaen care mul\xc8\x9bi oameni nu credeau la \xc3\xaenceput\xe2\x80\x9d. Mai t\xc3\xa2rziu, interpreta a reflectat cu privire la melodie, spun\xc3\xa2nd:_NEWLINE_\xe2\x80\x9eAcea pies\xc4\x83 mi-a salvat via\xc8\x9ba. Eram \xc3\xaentr-un spa\xc8\x9biu a\xc8\x99a \xc3\xaentunecat \xc3\xaen New York. Eram foarte nec\xc4\x83jit\xc4\x83, tot timpul \xc3\xaentr-un bar. Mi-am luat un bilet de avion c\xc4\x83tre LA ca s\xc4\x83 fac muzic\xc4\x83 \xc8\x99i mi-am dat o singur\xc4\x83 \xc8\x99ans\xc4\x83 s\xc4\x83 scriu c\xc3\xa2ntecul care avea s\xc4\x83-mi schimbe via\xc8\x9ba, \xc8\x99i a f\xc4\x83cut-o. Nu m-am mai \xc3\xaentors niciodat\xc4\x83. Mi-am p\xc4\x83r\xc4\x83sit partenerul, apartamentul. Nu am mai trecut pe acolo. Mama mea s-a dus \xc8\x99i a eliberat-o pentru mine.\xe2\x80\x9d_NEWLINE_\xc3\x8entr-un interviu pentru Contactmusic.com, Gaga a explicat c\xc4\x83 \xe2\x80\x9eJust Dance\xe2\x80\x9d este un c\xc3\xa2ntec vesel pe care oamenii care trec prin situa\xc8\x9bii dificile \xc3\xael vor aprecia. Solista a explicat mai t\xc3\xa2rziu pentru Artistdirect c\xc4\x83 \xc8\x99i-a dorit s\xc4\x83 scrie un c\xc3\xa2ntec frumos. Atunci c\xc3\xa2nd a fost \xc3\xaentrebat\xc4\x83 de ce piesa a devenit at\xc3\xa2t de popular\xc4\x83, c\xc3\xa2nt\xc4\x83rea\xc8\x9ba a spus: \xe2\x80\x9eM-am g\xc3\xa2ndit c\xc4\x83 toat\xc4\x83 lumea caut\xc4\x83 un c\xc3\xa2ntec care vorbe\xc8\x99te c\xc4\x83tre bucuria din sufletele \xc8\x99i inimile noastre \xc8\x99i pe care s\xc4\x83 ne sim\xc8\x9bim bine. Este una dintre acele piese. Chiar te sim\xc8\x9bi foarte bine c\xc3\xa2nd o ascul\xc8\x9bi, \xc8\x99i te face s\xc4\x83 te sim\xc8\x9bi bine \xc8\x99i \xc3\xaen interior. E simplu. Nu cred c\xc4\x83 lucrurile sunt a\xc8\x99a de complicate c\xc3\xa2nd vine vorba de inim\xc4\x83. Cred c\xc4\x83-i un c\xc3\xa2ntec pentru inim\xc4\x83\xe2\x80\x9d. \xc3\x8en martie 2010, c\xc3\xa2ntecul a fost lansat drept con\xc8\x9binut desc\xc4\x83rcabil pentru seria de jocuri video muzicale Rock Band, al\xc4\x83turi de \xe2\x80\x9ePoker Face\xe2\x80\x9d, \xe2\x80\x9eMonster\xe2\x80\x9d \xc8\x99i \xe2\x80\x9eBad Romance\xe2\x80\x9d ca parte al \xe2\x80\x9eLady Gaga Pack 01\xe2\x80\x9d.\n_START_SECTION_\nStructura muzical\xc4\x83 \xc8\x99i versurile\n_START_PARAGRAPH_\n\xe2\x80\x9eJust Dance\xe2\x80\x9d este un c\xc3\xa2ntec dance-pop \xc8\x99i synthpop cu un tempo rapid. Piesa combin\xc4\x83 sintetizatoarele cu beat-urile puternice, se av\xc3\xa2nt\xc4\x83 \xc3\xaen muzica electronic\xc4\x83 \xc8\x99i con\xc8\x9bine beat-uri R&B moderate. C\xc3\xa2ntecul este compus \xc3\xaen tonalitatea Do diez minor cu un tempo dance moderat de 119 b\xc4\x83t\xc4\x83i pe minut. Vocea lui Gaga variaz\xc4\x83 de la Sol diez\xe2\x82\x83 p\xc3\xa2n\xc4\x83 la \xc3\xaenalta not\xc4\x83 Do diez\xe2\x82\x85. \xe2\x80\x9eJust Dance\xe2\x80\x9d \xc3\xaencepe cu un tempo rapid urmat de sintetizatoare \xc8\x99i Gaga rostind \xe2\x80\x9eRedOne\xe2\x80\x9d. Piesa are o progresie de acorduri simpl\xc4\x83 de Do\xe2\x99\xafm\xe2\x80\x93Mi\xe2\x80\x93Si-Fa\xe2\x99\xafm. Colby O'Donis c\xc3\xa2nt\xc4\x83 versul s\xc4\x83u cu acela\xc8\x99i registru ca al solistei, urmat de un vers intermediar cu influen\xc8\x9be R&B interpretat de Gaga. C\xc3\xa2ntecul se \xc3\xaencheie cu un ecou al cuv\xc3\xa2ntului \xe2\x80\x9edance\xe2\x80\x9d._NEWLINE_Din punct de vedere al versurilor, \xe2\x80\x9eJust Dance\xe2\x80\x9d vorbe\xc8\x99te despre cum este s\xc4\x83 te sim\xc8\x9bi ame\xc8\x9bit \xc3\xaen club din cauza alcoolului, cu versuri precum \xe2\x80\x9eWhat's going on on the floor? / I love this record, baby but I can't see straight anymore\xe2\x80\x9e (ro.: \xe2\x80\x9eCe se \xc3\xaent\xc3\xa2mpl\xc4\x83 pe ring?/ Iubesc piesa asta dragule, dar nu mai pot s\xc4\x83 v\xc4\x83d limpede\xe2\x80\x9d). Primul vers,\xc2\xa0\xe2\x80\x9eA Red One\xe2\x80\x9d a fost deseori interpretat gre\xc8\x99it ca \xe2\x80\x9ered wine\xe2\x80\x9d (ro.: \xe2\x80\x9evin ro\xc8\x99u\xe2\x80\x9d) , dar \xc3\xaen realitate face referire la produc\xc4\x83torul RedOne.\n_START_SECTION_\nRecep\xc8\x9bia criticilor\n_START_PARAGRAPH_\nMatthew Chisling de la AllMusic a descris \xe2\x80\x9eJust Dance\xe2\x80\x9d ca fiind \xe2\x80\x9eo pies\xc4\x83 dance puternic\xc4\x83 cu beat-uri produse \xc3\xaentr-un mod contagios\xe2\x80\x9d. Alexis Petridis de la ziarul The Guardian a numit c\xc3\xa2ntecul \xe2\x80\x9eo poveste fascinant\xc4\x83 despre o tip\xc4\x83 alb\xc4\x83 ame\xc8\x9bit\xc4\x83 de la droguri, cu o combina\xc8\x9bie de beat-uri puternice m\xc4\x83r\xc8\x99\xc4\x83luie\xc8\x99ti, muzic\xc4\x83 electronic\xc4\x83 \xc8\x99i o u\xc8\x99oar\xc4\x83 infuzie de R&B care aduce pu\xc8\x9bin aminte de \xc2\xabManeater\xc2\xbb a lui Nelly Furtado\xe2\x80\x9d. Ben Norman de la About.com a spus c\xc4\x83: \xe2\x80\x9eDac\xc4\x83 nu cuno\xc8\x99ti aceast\xc4\x83 pies\xc4\x83, folose\xc8\x99te-\xc8\x9bi browser-ul. Nu-mi voi pierde timp s\xc4\x83 explic cum sun\xc4\x83\xe2\x80\x9d. Cu toate acestea, el a considerat c\xc4\x83 \xe2\x80\x9eJust Dance\xe2\x80\x9d nu este un c\xc3\xa2ntec inovator, compar\xc3\xa2ndu-l cu muzica lui Chris Brown, Rihanna \xc8\x99i The Pussycat Dolls. Bill Lamb de la aceea\xc8\x99i publica\xc8\x9bie a numit piesa ca fiind moale, dar \xc3\xaen acela\xc8\x99i timp destul de atr\xc4\x83g\xc4\x83toare pentru ca Gaga s\xc4\x83 fie observat\xc4\x83 de mass-media. El a ad\xc4\x83ugat, de asemenea, c\xc4\x83 \xe2\x80\x9eJust Dance are o energie puternic\xc4\x83 iar vocea lui Lady GaGa este surprinz\xc4\x83toare, dar \xc3\xaen cele din urm\xc4\x83, este o pies\xc4\x83 dance-pop destul de dr\xc4\x83gu\xc8\x9b\xc4\x83\xe2\x80\x9d. Vocea lin\xc4\x83 a lui O'Donis a fost, de asemenea, complimentat\xc4\x83._NEWLINE_Evan Sawdey de la PopMatters a spus c\xc4\x83 \xe2\x80\x9eJust Dance\xe2\x80\x9d este un single care atrage instantaneu \xc8\x99i un excelent indicator al con\xc8\x9binutului albumului The Fame. Ben Hogwood de la musicOMH a l\xc4\x83udat c\xc3\xa2ntecul, spun\xc3\xa2nd c\xc4\x83: \xe2\x80\x9eNu vom mai avea alte c\xc3\xa2ntece de petrecere captivante care s\xc4\x83 ocupe primul loc anul acesta \xc3\xaen afar\xc4\x83 de \xc2\xabJust Dance\xc2\xbb, o bijuterie \xc8\x99lefuit\xc4\x83 s\xc4\x83 se ad\xc4\x83posteasc\xc4\x83 \xc3\xaen capul t\xc4\x83u pentru urm\xc4\x83toarele s\xc4\x83pt\xc4\x83m\xc3\xa2ni\xe2\x80\x9d. Freedom lu Lac de la ziarul The Washington Post a descris piesa ca fiind \xe2\x80\x9eun c\xc3\xa2ntec synth-pop lipsit de sens \xc8\x99i ira\xc8\x9bional care se potrive\xc8\x99te cu cluburile dance de calitate inferioar\xc4\x83, al\xc4\x83turi de vocea \xc3\xaenghe\xc8\x9bat\xc4\x83 \xc8\x99i aproape demoralizat\xc4\x83 a lui GaGa despre fericirea dansului\xe2\x80\x9d. \xc3\x8en timpul unei recenzii pentru turneul The Fame Ball Tour, Lynn Saxberg de la Ottawa Citizen a considerat \xe2\x80\x9eJust Dance\xe2\x80\x9d un imn de club perfect. Talia Kranes de la BBC\xc2\xa0a numit piesa irezistibil\xc4\x83, opin\xc3\xa2nd c\xc4\x83 \xe2\x80\x9eacest c\xc3\xa2ntec atr\xc4\x83g\xc4\x83tor \xc3\xaei va asigura cu siguran\xc8\x9b\xc4\x83 [c\xc3\xa2nt\xc4\x83re\xc8\x9bei] un loc \xc3\xaen lista idolilor pop\xe2\x80\x9d.\n_START_SECTION_\nPerforman\xc8\x9ba \xc3\xaen clasamentele muzicale\n_START_PARAGRAPH_\n\xc3\x8en Statele Unite, \xe2\x80\x9eJust Dance\xe2\x80\x9d a fost ini\xc8\x9bial un hit de club, ocup\xc3\xa2nd locul doi \xc3\xaen clasamentele Hot Dance Airplay \xc8\x99i Hot Dance Club Play \xc3\xaen vara anului 2008. C\xc3\xa2ntecul a debutat \xc3\xaen clasamentul Billboard Hot 100 pe locul 76 la 16 august 2008. Dup\xc4\x83 cinci luni, piesa a ajuns treptat pe locul doi, \xc3\xaen urma celor 419.000 de desc\xc4\x83rc\xc4\x83ri digitale la 10 ianuarie 2009. \xc3\x8en urm\xc4\x83toarea s\xc4\x83pt\xc4\x83m\xc3\xa2n\xc4\x83, c\xc3\xa2ntecul a ocupat prima pozi\xc8\x9bie a topului Hot 100. Single-ul a avut nevoie de 22 de s\xc4\x83pt\xc4\x83m\xc3\xa2ni pentru a ajunge pe locul \xc3\xaent\xc3\xa2i, aceasta fiind cea mai lung\xc4\x83 ascensiune de la piesa \xe2\x80\x9eWith Arms Wide Open\xe2\x80\x9d a forma\xc8\x9biei Creed, single care a avut nevoie de 27 de s\xc4\x83pt\xc4\x83m\xc3\xa2ni pentru a se clasa \xc3\xaen fruntea clasamentului \xc3\xaen noiembrie 2000. \xe2\x80\x9eJust Dance\xe2\x80\x9d a ocupat, de asemenea, prima pozi\xc8\x9bie a topului Mainstream Top 40, devenind primul single al solistei care s\xc4\x83 ob\xc8\x9bin\xc4\x83 aceast\xc4\x83 performan\xc8\x9b\xc4\x83. C\xc3\xa2ntecul a ocupat un total de 49 de s\xc4\x83pt\xc4\x83m\xc3\xa2ni \xc3\xaen clasamentul Hot 100, iar pe 29 mai 2015, acesta a primit o certificare cu octuplu disc de platin\xc4\x83 din partea Recording Industry Association of America (RIAA) pentru v\xc3\xa2nzarea a opt milioane de exemplare. \xe2\x80\x9eJust Dance\xe2\x80\x9d a fost cea de-a doua pies\xc4\x83 care s\xc4\x83 ob\xc8\x9bin\xc4\x83 \xc8\x99ase milioane de desc\xc4\x83rc\xc4\x83ri digitale, urmat\xc4\x83 de \xe2\x80\x9eI Gotta Feeling\xe2\x80\x9d al forma\xc8\x9biei Black Eyed Peas. P\xc3\xa2n\xc4\x83 \xc3\xaen februarie 2018, c\xc3\xa2ntecul s-a v\xc3\xa2ndut \xc3\xaen 7,2 milioane de copii digitale \xc3\xaen Statele Unite. \xc3\x8en Canada, piesa a debutat pe locul 97 \xc3\xaen clasamentul Canadian Hot 100 pe 7 iunie 2008 C\xc3\xa2ntecul a ajuns pe locul unu la 23 august 2008, fiind prezent \xc3\xaen top timp de cinci s\xc4\x83pt\xc4\x83m\xc3\xa2ni consecutive. \xe2\x80\x9eJust Dance\xe2\x80\x9d a fost certificat cu sextuplu disc de platin\xc4\x83 de c\xc4\x83tre Canadian Recording Industry Association (CRIA) \xc3\xaen iunie 2009 pentru v\xc3\xa2nzarea a 240.000 de exemplare digitale._NEWLINE_Piesa a debutat pe locul 34 \xc3\xaen ARIA Singles Chart pe 21 iulie 2008, urc\xc3\xa2nd c\xc4\x83tre locul 17 \xc3\xaen urm\xc4\x83toarea s\xc4\x83pt\xc4\x83m\xc3\xa2n\xc4\x83. La 15 septembrie 2008, c\xc3\xa2ntecul a ocupat pozi\xc8\x9bia de top a clasamentului. \xe2\x80\x9eJust Dance\xe2\x80\x9d a primit o certificare cu triplu disc de platin\xc4\x83 din partea Australian Recording Industry Association (ARIA) pentru v\xc3\xa2nzarea a 210.000 de copii. A fost single-ul cu cele mai multe s\xc4\x83pt\xc4\x83m\xc3\xa2ni \xc3\xaen top 100, cu un total de 81 de s\xc4\x83pt\xc4\x83m\xc3\xa2ni acumulate. C\xc3\xa2ntecul a debutat pe locul 19 \xc3\xaen clasamentul din Noua Zeeland\xc4\x83, locul trei fiind pozi\xc8\x9bia sa maxim\xc4\x83. Mai t\xc3\xa2rziu, acesta a fost certificat cu disc de platin\xc4\x83 de c\xc4\x83tre Recording Industry Association of New Zealand (RIANZ) pentru expedierea a 15.000 de exemplare._NEWLINE_\xc3\x8en Regatul Unit, \xe2\x80\x9eJust Dance\xe2\x80\x9d a debutat pe locul trei \xc3\xaen UK Singles Chart, la 4 ianuarie 2009. \xc3\x8en urm\xc4\x83toarea s\xc4\x83pt\xc4\x83m\xc3\xa2n\xc4\x83, piesa a urcat c\xc4\x83tre primul loc, av\xc3\xa2nd v\xc3\xa2nz\xc4\x83ri de 65.764 de copii. Single-ul \xc8\x99i-a men\xc8\x9binut pozi\xc8\x9bia timp de trei s\xc4\x83pt\xc4\x83m\xc3\xa2ni. \xc3\x8entr-un interviu pentru Daily Mail, Gaga \xc8\x99i-a explicat sentimentele sale cu privire la performan\xc8\x9ba ei \xc3\xaen Regatul Unit, spun\xc3\xa2nd c\xc4\x83: \xe2\x80\x9eAm visat mult\xc4\x83 vreme s\xc4\x83 am un hit \xc3\xaen Regatul Unit \xe2\x80\x93 fanii mei sunt at\xc3\xa2t de sexy, iar oamenii sunt at\xc3\xa2t de inovativi \xc8\x99i liberi \xc3\xaen modul \xc3\xaen care se g\xc3\xa2ndesc la cultura pop \xc8\x99i la muzic\xc4\x83. Eram \xc3\xaen apartamentul meu din Los Angeles, preg\xc4\x83tindu-m\xc4\x83 s\xc4\x83 m\xc4\x83 duc la repeti\xc8\x9bii de dans, iar atunci c\xc3\xa2nd m-au sunat \xc8\x99i mi-au spus vestea, pur \xc8\x99i simplu am \xc3\xaenceput s\xc4\x83 pl\xc3\xa2ng\xe2\x80\x9d. Potrivit British Phonographic Industry (BPI), c\xc3\xa2ntecul a primit o certificare cu disc de platin\xc4\x83 pentru v\xc3\xa2nzarea a peste un milion de exemplare \xc3\xaen Regatul Unit bazate pe streaming. P\xc3\xa2n\xc4\x83 \xc3\xaen ianuarie 2017, single-ul a fost redat de 6.3 milioane de ori cu ajutorul serviciilor de streaming, iar 961.000 de copii au fost v\xc3\xa2ndute p\xc3\xa2n\xc4\x83 \xc3\xaen septembrie 2017. \xc3\x8en Irlanda, single-ul a debutat pe locul 11 iar s\xc4\x83pt\xc4\x83m\xc3\xa2na urm\xc4\x83toare, a urcat \xc3\xaen fruntea clasamentului. Piesa a ocupat, de asemenea, prima pozi\xc8\x9bie a Dutch Top 40 la 28 februarie 2009. \xc3\x8en Europa, \xe2\x80\x9eJust Dance\xe2\x80\x9d a devenit un \xc8\x99lag\xc4\x83r de top 10 \xc3\xaen Austria, Danemarca, Elve\xc8\x9bia, Finlanda, Germania, Norvegia, Rom\xc3\xa2nia \xc8\x99i Suedia, \xc3\xaen timp ce \xc3\xaen Belgia (Flandra \xc8\x99i Valonia) \xc8\x99i Fran\xc8\x9ba, c\xc3\xa2ntecul s-a clasat \xc3\xaen top 20. Piesa s-a v\xc3\xa2ndut \xc3\xaen peste 10 milioane de exemplare digitale \xc3\xaen \xc3\xaentreaga lume.\n_START_SECTION_\nVideoclipul\n_START_PARAGRAPH_\nLansat \xc3\xaen mai 2008, videoclipul regizat de Melina Matsoukas a fost bazat pe con\xc8\x9binutul tematic al c\xc3\xa2ntecului, o petrecere. Videoclipul \xc3\xaencepe cu Gaga, sosind la o petrecere care pare c\xc4\x83 s-a \xc3\xaencheiat al\xc4\x83turi de dansatoarele ei. Una dintre ele porne\xc8\x99te casetofonul Discolite, muzica auzindu-se \xc3\xaen \xc3\xaentreaga cas\xc4\x83. Mul\xc8\x9bimea de la petrecere care pare c\xc4\x83 doarme este trezit\xc4\x83 de muzic\xc4\x83. Toat\xc4\x83 lumea \xc3\xaencepe s\xc4\x83 danseze, iar scenele intercalate o prezint\xc4\x83 pe Gaga dans\xc3\xa2nd \xc3\xaentr-un poncho \xc8\x9bin\xc3\xa2nd \xc3\xaen m\xc3\xa2n\xc4\x83 un glob de discotec\xc4\x83 sau st\xc3\xa2nd \xc3\xaentr-o piscin\xc4\x83 de cauciuc, c\xc4\x83l\xc4\x83rind o balen\xc4\x83 uciga\xc8\x99\xc4\x83 umflat\xc4\x83 de juc\xc4\x83rie. C\xc3\xa2nt\xc4\x83rea\xc8\x9ba poart\xc4\x83 un autocolant albastru \xc3\xaen form\xc4\x83 de fulger sub ochiul drept, acesta fiind un omagiu c\xc4\x83tre coperta albumului lui David Bowie, Aladdin Sane. O'Donis apare \xc3\xaen videoclip \xc3\xaenconjurat de mai multe fete \xc3\xaen timpul versului s\xc4\x83u. Akon \xc8\x99i Space Cowboy fac apari\xc8\x9bii scurte \xc3\xaen clip. MTV a numit videoclipul o od\xc4\x83 c\xc4\x83tre \xe2\x80\x9eMe Decade\xe2\x80\x9d. \xc3\x8en timpul unui interviu pentru o sta\xc8\x9bie radio din Australia, \xc3\xaen septembrie 2008, Gaga a spus c\xc4\x83 \xe2\x80\x9e\xc3\xaentregul videoclip este o art\xc4\x83 performativ\xc4\x83 despre cum e s\xc4\x83 fi beat la o petrecere\xe2\x80\x9d. \xc3\x8entrebat\xc4\x83 despre experien\xc8\x9ba film\xc4\x83rii videoclipului, solista a explicat c\xc4\x83,_NEWLINE_\xe2\x80\x9eOh, a fost at\xc3\xa2t de distractiv, a fost uimitor. M-am sim\xc8\x9bit ca \xc8\x99i cum a\xc8\x99 fi pe platourile de filmare ale lui Martin Scorsese. Am avut un buget redus foarte mult timp, iar acest videoclip incredibil de uimitor a fost, \xc3\xaentr-adev\xc4\x83r, foarte umilitor. A fost foarte distractiv, dar dac\xc4\x83 ve\xc8\x9bi vedea vreodat\xc4\x83 o zi de pe platourile de filmare ale unui videoclip de-al meu \xe2\x80\x93 ve\xc8\x9bi vedea c\xc4\x83 sunt foarte retras\xc4\x83 la aceste lucruri, nu vorbesc cu toat\xc4\x83 lumea. Nu sunt o petrec\xc4\x83rea\xc8\x9b\xc4\x83 care se proste\xc8\x99te. Poate par o div\xc4\x83. \xc3\x8ens\xc4\x83 sunt oarecum cu mine \xc3\xaensumi, \xc3\xaen spa\xc8\x9biul meu de lucru, \xc3\xaengrijor\xc3\xa2ndu-m\xc4\x83 \xc3\xaen leg\xc4\x83tur\xc4\x83 cu costumele, dac\xc4\x83 figuran\xc8\x9bii arat\xc4\x83 bine, plasarea. Nu prea conduc lucrurile, \xc8\x99tii. Acel videoclip a fost o viziune a mea. Melina a fost regizoarea care a vrut s\xc4\x83 fac\xc4\x83 ceva care s\xc4\x83 aib\xc4\x83 aspect de art\xc4\x83 performance, care era pop \xc3\xaens\xc4\x83 \xc8\x99i comercial, un fel de stil de via\xc8\x9b\xc4\x83. A fost despre toate aceste lucruri pe care le iubesc.\xe2\x80\x9d\n_START_SECTION_\nInterpret\xc4\x83ri live\n_START_PARAGRAPH_\n\xc3\x8en iulie, Gaga a interpretat c\xc3\xa2ntecul pentru prima dat\xc4\x83 la proba de costume de baie din cadrul Miss Universe 2008 \xc3\xaen Vietnam. Mai t\xc3\xa2rziu, aceasta a c\xc3\xa2ntat piesa \xc3\xaen numeroase emisiuni din Statele Unite. Solista a ap\xc4\x83rut la Jimmy Kimmel Live!, The Tonight Show with Jay Leno, So You Think You Can Dance, \xc8\x99i The Ellen DeGeneres Show. \xc3\x8en Australia, Gaga a c\xc3\xa2ntat \xe2\x80\x9eJust Dance\xe2\x80\x9d la emisiunea Sunrise, interpretare care a fost criticat\xc4\x83 pentru playback. C\xc3\xa2nt\xc4\x83rea\xc8\x9ba a negat aceast\xc4\x83 acuza\xc8\x9bie, spun\xc3\xa2nd mai t\xc3\xa2rziu c\xc4\x83 \xe2\x80\x9eM-am sim\xc8\x9bit r\xc4\x83u \xc3\xaen ziua spectacolului, dar absolut, 100%, am c\xc3\xa2ntat live. [...] Nu am f\xc4\x83cut playback niciodat\xc4\x83 \xc8\x99i nu voi face asta niciodat\xc4\x83. Chiar \xc8\x99i \xc3\xaen cea mai rea zi, nu voi face playback\xe2\x80\x9d. \xc3\x8en Regatul Unit, solista a c\xc3\xa2ntat piesa la emisiunea GMTV._NEWLINE_\xe2\x80\x9eJust Dance\xe2\x80\x9d a fost ad\xc4\x83ugat \xc3\xaen lista pieselor pentru primul turneu de concerte a lui Gaga, The Fame Ball Tour. C\xc3\xa2ntecul a fost interpretat \xc3\xaenainte de bis. Pe m\xc4\x83sur\xc4\x83 ce versiunea acustic\xc4\x83 a single-ului \xe2\x80\x9ePoker Face\xe2\x80\x9d s-a \xc3\xaencheiat, Gaga a ie\xc8\x99it de pe scen\xc4\x83 iar un antract video intitulat \xe2\x80\x9eThe Face\xe2\x80\x9d a \xc3\xaenceput s\xc4\x83 povesteasc\xc4\x83 despre alter-ego-ul solistei, Candy Warhol. C\xc3\xa2nt\xc4\x83rea\xc8\x9ba a ap\xc4\x83rut pe scen\xc4\x83 purt\xc3\xa2nd o rochie tutu cu v\xc3\xa2rfuri ascu\xc8\x9bite \xc8\x99i un peplum. Dansatorii ei au purtat pantofi Steven Sprouse realiza\xc8\x9bi de Louis Vuitton  \xc8\x99i o pereche de pantaloni care se potrivesc cu pantofii lui Gaga. Videoclipul de pe fundal a prezentat lumini disco \xc8\x99i pe solist\xc4\x83, purt\xc3\xa2nd ochelarii de soare video \xc8\x99i afi\xc8\x99\xc3\xa2nd mesajul \xe2\x80\x9ePop Music Will Never Be Low Brow\xe2\x80\x9d (ro.: \xe2\x80\x9eMuzica pop nu va fi niciodat\xc4\x83 de prost gust\xe2\x80\x9d). Un remix al intro-ului piesei \xe2\x80\x9eJust Dance\xe2\x80\x9d a \xc3\xaenceput, iar solista a ap\xc4\x83rut pe scen\xc4\x83 dans\xc3\xa2nd coregrafia \xc8\x99i c\xc3\xa2nt\xc3\xa2nd melodia._NEWLINE_Single-ul a fost, de asemenea, inclus \xc3\xaen lista c\xc3\xa2ntecelor din cadrul turneului The Monster Ball Tour. Pentru spectacolele din anul 2009, \xe2\x80\x9eJust Dance\xe2\x80\x9d a fost cel de-al doilea c\xc3\xa2ntec interpretat. \xc3\x8en urma lui \xe2\x80\x9eDance in the Dark\xe2\x80\x9d, melodia de deschidere, Gaga a ap\xc4\x83rut pe scen\xc4\x83 al\xc4\x83turi de o claviatur\xc4\x83 portabil\xc4\x83 \xc3\xaencrustat\xc4\x83 cu diamante, c\xc3\xa2nt\xc3\xa2nd \xe2\x80\x9eJust Dance\xe2\x80\x9d din\xc4\x83untrul unui cub alb. Artista a ie\xc8\x99it prin partea de sus, st\xc3\xa2nd pe o platform\xc4\x83 al\xc4\x83turi de claviatur\xc4\x83. Pentru spectacolele reorganizate din 2010-2011, Gaga a purtat un costum futuristic str\xc4\x83lucitor \xc8\x99i a \xc3\xaenceput interpretarea c\xc3\xa2nt\xc3\xa2nd la clapele unei claviaturi ascunse \xc3\xaen\xc4\x83untrul unui Rolls Royce. \xc3\x8en mai 2011, solista a interpretat \xe2\x80\x9eJust Dance\xe2\x80\x9d la festivalul Radio 1's Big Weekend din Carlisle, Cumbria._NEWLINE_\xe2\x80\x9eJust Dance\xe2\x80\x9d a fost inclus \xc3\xaen cel de-al treilea turneu mondial de concerte din 2012, Born This Way Ball, acolo unde Gaga a interpretat piesa pe pasarela scenei extinse, \xc3\xaencuraj\xc3\xa2nd fanii s\xc4\x83 c\xc3\xa2nte \xc8\x99i s\xc4\x83 danseze. Emily Zemler de la revista The Hollywood Reporter a observat c\xc4\x83 \xe2\x80\x9ePe l\xc3\xa2ng\xc4\x83 toate celelalte discursuri preconcepute, aceste momente au rezonat profund cu membrii audien\xc8\x9bei, mul\xc8\x9bi dintre ei fiind costuma\xc8\x9bi \xc3\xaen stilul artistei pentru a-i aduce un omagiu\xe2\x80\x9d. Pentru turneul ArtRave: The Artpop Ball din 2014, Gaga a combinat \xe2\x80\x9eJust Dance\xe2\x80\x9d cu elemente scurte din \xe2\x80\x9ePoker Face\xe2\x80\x9d \xc8\x99i \xe2\x80\x9eTelephone\xe2\x80\x9d. Melissa Ruggieri de la ziarul The Atlanta Journal-Constitution s-a declarat impresionat\xc4\x83 de vocea c\xc3\xa2nt\xc4\x83re\xc8\x9bei, compliment\xc3\xa2nd modul \xc3\xaen care a interpretat \xe2\x80\x9emelodii vechi\xe2\x80\x9d \xc3\xaen stilul personal._NEWLINE_La 5 februarie 2017, artista a c\xc3\xa2ntat melodia la spectacolul din pauza meciului de fotbal Super Bowl LI. Aceasta a purtat o jachet\xc4\x83 din \xc8\x9bepi aurii \xc8\x99i a c\xc3\xa2ntat la o claviatur\xc4\x83, \xc3\xaen timp ce unul dintre dansatorii i-a \xc8\x9binut microfonul. Mai t\xc3\xa2rziu \xc3\xaen acela\xc8\x99i an, Gaga a ad\xc4\x83ugat single-ul \xc3\xaen lista pieselor pentru festivalul Coachella Valley Music and Arts, precum \xc8\x99i \xc3\xaen turneul Joanne World Tour (2017-2018). Pentru turneu, solista a purtat un costum albastru cu umeri fal\xc8\x99i \xc8\x99i \xc3\xaencrustat cu perle, precum \xc8\x99i o pereche de cizme \xc3\xaenalte \xc3\xaen timpul interpret\xc4\x83rii piesei \xe2\x80\x9eJust Dance\xe2\x80\x9d. \xe2\x80\x9eJust Dance\xe2\x80\x9d a fost melodia de deschidere pentru spectacolul reziden\xc8\x9bial Lady Gaga Enigma (2018\xe2\x80\x932019) organizat \xc3\xaen Las Vegas. Artista a cobor\xc3\xa2t din tavanul teatrului, ag\xc4\x83\xc8\x9bat\xc4\x83 de un ham, purt\xc3\xa2nd un costum mulat cu paiete \xc8\x99i c\xc3\xa2nt\xc3\xa2nd la o claviatur\xc4\x83."